# Dogfen ymgynghori Llywodraeth Cymru - Cynigion ar gyfer iteriad nesaf y Rhaglen Cartrefi Clyd

## Ymateb Cyfeillion y Ddaear Cymru

**Ein cefndir**

Sefydlwyd Cyfeillion y Ddaear Cymru ym 1984. Mae'n rhan o Gyfeillion y Ddaear Cymru, Lloegr a Gogledd Iwerddon, ac mae'n cefnogi rhwydwaith unigryw o grwpiau ymgyrchu lleol sy'n gweithio mewn cymunedau ledled Cymru. Rydym yn rhan o rwydwaith rhyngwladol o 73 o grwpiau cenedlaethol, ac mae gennym dros 2 filiwn o aelodau a chefnogwyr rhyngom yn fyd-eang. Mae Cyfeillion y Ddaear yn ysbrydoli’r gweithredu lleol a chenedlaethol sydd ei angen er mwyn diogelu’r amgylchedd ar gyfer cenedlaethau'r presennol a’r dyfodol, ac yn credu bod llesiant pobl a’r blaned yn mynd law yn llaw.

Mae Cyfeillion y Ddaear Cymru yn aelod o Gynghrair Tlodi Tanwydd Cymru ac yn cefnogi ei safbwyntiau wrth ymateb hefyd yn uniongyrchol i'r ymgynghoriad hwn.

**Y cyd-destun tlodi tanwydd ac argyfwng ynni**

Mae'r [ffigyrau diweddaraf a gyhoeddwyd ar gyfer tlodi tanwydd yng Nghymru](https://gov.wales/tackling-fuel-poverty-2021-2035-html) yn amcangyfrif bod 144,504 o aelwydydd yng Nghymru mewn perygl o fod mewn tlodi tanwydd, gan eu bod yn gwario rhwng 8% a 10% o incwm yr aelwyd ar gostau tanwydd. Roedd hyn yn cyfateb i 11% o'r aelwydydd yng Nghymru. Cyhoeddwyd y data ym mis Ionawr 2021. Fodd bynnag, mae'r amcangyfrifon yn seiliedig ar ddata o 2018 a bydd y rhagamcanion tlodi tanwydd newydd sydd wrthi'n cael eu paratoi ar hyn o bryd yn golygu y bydd modd paratoi'n well ar gyfer y rhaglen newydd.

Mae'r ddibyniaeth ar nwy ar gyfer gwresogi a'r cynnydd byd-eang ym mhris nwy yn golygu bod y ffigyrau hyn yn amcangyfrifon llawer rhy isel o'r ffigwr go iawn.  Cynyddodd y cap ar brisiau ynni 54% ar 1 Ebrill. Mae National Energy Action wedi rhagamcanu y bydd o leiaf 280,000 o aelwydydd mewn tlodi tanwydd, wrth i filiau ynni gynyddu tua £700 ar gyfartaledd. Mae hyn yn gynnydd o 80% o'i gymharu ag amcangyfrifon Llywodraeth Cymru yn 2018. Mae'n ymddangos y bydd y sefyllfa'n fwy difrifol fyth ym mis Hydref, gyda llawer o ddadansoddwyr yn rhagweld cynnydd arall mewn prisiau, o £1,000 neu fwy.

**Rydym yn croesawu ymrwymiad y llywodraeth i gyhoeddi rhagamcanion ar gyfer lefelau tlodi tanwydd yn hytrach na dibynnu ar ddata hanesyddol, a chredwn fod hyn yn hollbwysig er mwyn gwybod beth yw graddfa'r broblem a gallu asesu faint o gyllid sydd ei angen ar gyfer iteriad nesaf y Rhaglen Cartrefi Clyd.**

[Mae ffigyrau cenedlaethol yn celu gwahaniaethau rhanbarthol sylweddol](https://gov.wales/sites/default/files/statistics-and-research/2020-03/welsh-housing-conditions-survey-whcs-2017-18-local-area-fuel-poverty-estimates-modelling-and-results-summary-071.pdf), a bydd hyd yn oed data ardaloedd cyngor yn celu pocedi o lefelau uwch o dlodi tanwydd. **Rydym yn argymell y dylai Llywodraeth Cymru ganfod pa ardaloedd bychain (LSOAs) yng Nghymru sydd â'r lefelau uchaf o dlodi tanwydd.** Mae'r data i alluogi hyn yn cynnwys [data mesuryddion clyfar](https://www.gov.uk/government/statistics/smart-meters-in-great-britain-quarterly-update-september-2021) (Mae gan 37% o gartrefi Prydain fesuryddion clyfar ar gyfer nwy erbyn hyn), data incwm, a data effeithlonrwydd ynni aelwydydd (EPCs). Drwy hyn, bydd modd targedu mesurau effeithlonrwydd ynni yn ôl ardal yn well a thargedu'r gwaethaf yn gyntaf.

**Mae graddfa'r tlodi tanwydd a'r egwyddor o gynorthwyo'r gwaethaf yn gyntaf yn dibynnu ar ganolbwyntio ar y rhai sy'n byw mewn tlodi tanwydd neu mewn perygl o fod mewn tlodi tanwydd.**

**Y cyd-destun argyfwng hinsawdd**

Mae'n cael ei gydnabod yn eang erbyn hyn fod y newid yn yr hinsawdd yn fygythiad sylweddol i iechyd a llesiant cenedlaethau'r presennol a'r dyfodol. Er enghraifft, [mae llifogydd yng Nghymru yn gwaethygu](https://policy.friendsoftheearth.uk/insight/flooding-wales-getting-worse) o ganlyniad i law trymach. Wrth weithio tuag at ddileu tlodi tanwydd, mae'n bwysig peidio â gwaethygu'r newid yn yr hinsawdd. Yn hytrach, dylid ceisio lleihau allyriadau a gwella cynhesrwydd fforddiadwy ar yr un pryd.

**Rydym yn argymell, felly, y dylid dilyn dull 'adeiledd yn gyntaf' wrth fynd i'r afael â thlodi tanwydd.**

Mae'r cynlluniau Nyth ac Arbed wedi cael eu beirniadu, yn briodol, am or-ddibynnu ar uwchraddio bwyleri a gosod systemau gwres canolog, gan ddiystyru mesurau effeithlonrwydd ynni. Yr ynni rhataf yw'r ynni nad yw'n cael ei ddefnyddio, a chredwn y dylai'r rhaglen Cartrefi Clyd nesaf roi blaenoriaeth i wella effeithlonrwydd thermol eiddo.

Yn ddiweddar, rydym hefyd wedi asesu nifer a chyfran y [tai sydd angen eu hinsiwleiddio](https://policy.friendsoftheearth.uk/download/data-loft-and-cavity-wall-insulation) yn ôl awdurdod lleol ac etholaeth Senedd. Ac mae'r Ymddiriedolaeth Arbed Ynni wedi [cyhoeddi data](https://energysavingtrust.org.uk/energy-saving-trust-outlines-steps-to-save-hundreds-on-home-energy-bills-as-costs-set-to-increase-by-50/) ar yr arbedion ar filiau a charbon sy'n bosib drwy ddefnyddio gwahanol fesurau effeithlonrwydd ynni.

 Byddai'r cynigion i annog gwresogi â hydrogen, wedi'i gynhyrchu o nwy naturiol, [hefyd yn golygu defnyddio tanwydd ffosil ac yn arwain at nwyon tŷ gwydr sylweddol](https://policy.friendsoftheearth.uk/insight/role-hydrogen-our-future), hyd yn oed ar ôl dal a storio carbon. Byddai hefyd yn gwaethygu tlodi tanwydd oherwydd cost cynhyrchu'r tanwydd.

**Yr angen am fwy o bwerau datganoledig**

Rydym yn cydnabod nad oes gan Lywodraeth Cymru yr holl bwerau y mae arni eu hangen i fynd i'r afael â thlodi tanwydd. Nid yw hyn yn esgus dros beidio â defnyddio'r holl bwerau ac adnoddau sydd ganddi neu y gallai eu cael. Ond mae yn awgrymu bod rhaid i'r llywodraeth ddadlau dros gael mwy o bwerau. Er enghraifft, ni all Llywodraeth Cymru osod safonau sylfaenol ar gyfer effeithlonrwydd ynni ar gyfer y sector rhentu preifat. Ond, yng Nghymru, [mae cartrefi sy'n cael eu rhentu'n breifat bron ddwywaith yn fwy tebygol o fod mewn tlodi tanwydd](https://gov.wales/sites/default/files/statistics-and-research/2019-12/fuel-poverty-estimates-wales-2018.pdf). Ni all Llywodraeth Cymru bennu lefel y mesurau effeithlonrwydd ynni y dylai cyflenwyr ynni eu gosod. Nid yw 'chwaith yn pennu lefel y grant sydd ar gael drwy'r Cynllun Uwchraddio Bwyleri. Mae hynny, mewn gwirionedd, yn rhwystro cartrefi incwm isel rhag newid o fwyleri nwy i bympiau gwres. Mae hefyd yn dibynnu ar y grant bloc a chyllid canlyniadol Barnett am ei harian, ac mae'r pwerau sydd ganddi hi ei hun i godi arian yn gyfyngedig, felly mae'r arian sydd ar gael iddi yn gyfyngedig. **Rydym yn argymell y dylai Llywodraeth Cymru ddadlau dros gael pwerau llawn ym meysydd tai ac effeithlonrwydd ynni yng Nghymru, er mwyn iddi allu symud yn gyflymach i ddileu tlodi tanwydd, i gyd-fynd â'r ewyllys gwleidyddol yng Nghymru.**

**Targedau**

Yng [Nghynllun Tlodi Tanwydd](https://gov.wales/tackling-fuel-poverty-2021-2035-html%22%20/l%20%22section-64046) Llywodraeth Cymru, a gyhoeddwyd y llynedd, gosodwyd y targed o sicrhau na fydd unrhyw aelwyd wedi'i amcangyfrif i fod yn byw mewn tlodi tanwydd difrifol neu barhaus erbyn 2035, ac na fydd mwy na 5% o aelwydydd wedi'u hamcangyfrif i fod yn byw mewn tlodi tanwydd ar unrhyw adeg benodol.

**Er ein bod yn croesawu'r targedau hyn, rydym yn argymell y dylai'r llywodraeth ddwyn ymlaen y targed i ddileu tlodi tanwydd difrifol i 2028, ac anelu at ddileu tlodi tanwydd erbyn 2030.** Rydym yn deall y bydd ei gallu i wneud hynny yn gyfyngedig oherwydd y pwerau sydd ar gael a'r diffyg pwerau codi adnoddau.

Rydym hefyd yn disgwyl y bydd y targedau interim, sy'n ofynnol o dan y gyfraith, yn cael eu cyhoeddi cyn gynted â phosib wedi i'r data rhagamcanion tlodi tanwydd ddod i law. Bydd hynny'n sicrhau llwybr cliriach tuag at y nod. Ni ddylai'r llwybr fod yn llinell syth tuag at ddileu tlodi tanwydd. Yn hytrach, dylai rhan sylweddol o'r cynnydd ddigwydd yn y blynyddoedd cyntaf a dylid cael llwybr hirach ar gyfer yr aelwydydd anoddaf i fynd i'r afael â nhw.

**Dull**

Dylid defnyddio dull fesul ardal ar gyfer gwariant cyhoeddus ar fesurau dileu tlodi tanwydd, gan ddechrau gyda'r cymdogaethau sydd â'r lefelau uchaf o dlodi tanwydd (yn seiliedig ar y model a argymhellir uchod), a dylai gwariant cyhoeddus ganolbwyntio ar gartrefi sydd mewn tlodi tanwydd neu mewn perygl o fod mewn tlodi tanwydd yn unig. Ni ddylai cartrefi sydd mewn tlodi tanwydd orfod cyfrannu'n ariannol, ac mae'n rhaid i'r cyllid fod yn ddigon ar gyfer gwaith ategol hefyd (e.e. gosod rheiddiaduron mwy er mwyn gallu defnyddio pwmp tanwydd). **Rydym yn argymell y dylid defnyddio dull 'adeiledd yn gyntaf' a 'tŷ cyfan'. Mae hynny'n golygu insiwleiddio'r cartref i lefel C EPC, sicrhau bod y tŷ'n gallu gwrthsefyll risg o lifogydd a gorgynhesu a bod yr awyru'n ddigonol, a gosod pympiau gwres yn lle systemau gwres tanwydd ffosil lle bo hynny'n bosib.** Mae [ymchwil newydd](https://www.raponline.org/knowledge-center/analysis-running-costs-of-heat-pumps-versus-gas-boilers/) wedi dangos y gall cost rhedeg pwmp gwres leihau costau gwresogi 27% y flwyddyn. Mae hynny'n arbediad o £261 i aelwyd arferol.

**Nid ydym yn cefnogi gosod bwyleri nwy newydd yn lle hen fwyleri nwy, ac eithrio mewn amgylchiadau penodol lle na ellir gosod pwmp gwres neu os nad yw bwyler biomas effeithlon yn addas (e.e. mewn ardaloedd trefol), a hynny dim ond ar ôl rhoi mesurau 'adeiledd yn gyntaf' ar waith.**

Mae'r dull hwn - insiwleiddio tŷ cyfan a system wresogi carbon isel - yn ddrytach fesul cartref ond yn fwy effeithlon o ran cyflawni nifer o amcanion. Er enghraifft, [mae gan Lywodraeth y DU darged i sicrhau bod pob cartref yn cyrraedd safon C EPC erbyn 2035](https://assets.publishing.service.gov.uk/government/uploads/system/uploads/attachment_data/file/1033990/net-zero-strategy-beis.pdf) ac mae'n debygol y byddai Llywodraeth Cymru - sydd heb darged ar hyn o bryd - eisiau cyflawni neu wella ar y targed hwn. Bydd yn helpu i gyflawni amcanion lleihau allyriadau carbon. Bydd yn lleihau anghydraddoldebau iechyd. A bydd yn gwella gwytnwch yn wyneb tywydd eithafol. Mae hefyd yn cael gwared ar yr angen drud am fwy nag un ymweliad a mwy nag un grant yn y mwyafrif o sefyllfaoedd. Dylid cynyddu'r cap cost blaenorol er mwyn gallu gwneud hyn.

**Yn ogystal â'r dull fesul ardal, mae angen parhau â'r gefnogaeth i atgyweirio systemau gwresogi mewn argyfwng i bobl sydd mewn tlodi tanwydd. Mae hefyd angen cynllun 'ar alw' o fewn meini prawf penodol i gyd-fynd, i gefnogi - er enghraifft - aelwydydd sydd mewn tlodi tanwydd mewn ardaloedd gwledig, na fyddent yn addas ar gyfer dull fesul ardal.**

**Statws deddfwriaethol**

Roedd yr ymgynghoriad yn nodi y gellid gosod y rhaglen mewn rheoliadau, neu mewn canllawiau mwy hyblyg. **Credwn y byddai'n werthfawr cael y sicrwydd y byddai statws deddfwriaethol yn ei roi i'r rhaglen - ar gyfer deiliaid tai a sefydliadau cynghori, yn ogystal â'r diwydiant effeithlonrwydd ynni a gwresogi carbon isel, a chadwyni cyflenwi cysylltiedig yng Nghymru.** Derbyniwn fod elfen o hyblygrwydd yn ddymunol mewn byd lle mae amgylchiadau'n newid yn barhaus, ac awgrymwn y dylai'r rheoliadau fod yn llai rhagnodol nag ydynt ar hyn o bryd, ac y gellid cynnwys rhai elfennau mewn canllawiau. Byddai hyn yn sicrhau cydbwysedd priodol rhwng sicrwydd a hyblygrwydd.

**Cyllid**

Oherwydd graddfa'r argyfwng ynni a'r costau cynyddol, rydym yn galw ar Lywodraeth y DU i gyflwyno Treth Ffawdelw ar elw cwmnïau tanwyddau ffosil, i gyllido rhaglen insiwleiddio, gan roi blaenoriaeth i'r rhai mewn tlodi tanwydd. Gallai hon fod yn ffynhonnell gyllid ychwanegol ar gyfer y rhaglen Cartrefi Clyd yng Nghymru, a byddwn yn parhau i ymgyrchu i gael y dreth hon ac i Gymru gael ei chyfran deg o'r cyllid hwn i dalu am y mesurau hyn yng Nghymru.

Byddem hefyd yn annog Llywodraeth Cymru i ystyried potensial cronfeydd pensiwn sector cyhoeddus fel ffynhonnell ar gyfer buddsoddi mewn effeithlonrwydd ynni a datgarboneiddio dulliau gwresogi tai, a thrafod hyn gyda'r awdurdodau perthnasol, yn enwedig awdurdodau lleol.

**Sgiliau**

Mae'r [Sefydliad Materion Cymreig wedi rhybuddio yn ddiweddar](https://www.iwa.wales/our-work/work/report-turning-rhetoric-into-reality-decarbonising-the-foundational-economy/) nad yw Cymru'n datblygu'r sgiliau gwyrdd sydd eu hangen. Mae'n galw am "gynnydd sylweddol yn y gyllideb sydd ar gael ar gyfer addysg alwedigaethol ac addysg ôl-19 yng Nghymru." **Rydym yn argymell y dylai'r llywodraeth ddatblygu rhaglen sgiliau ar fyrder, i sicrhau bod gan ddigon o grefftwyr y sgiliau ôl-osod a'r arbenigedd gosod pympiau gwres sydd eu hangen, ar draws gwahanol fathau o eiddo, er mwyn lleihau tlodi tanwydd yn gyflym ledled Cymru.** Dylai'r rhaglen hyfforddiant ddatblygu sgiliau a swyddi ar gyfer dynion a merched di-waith sydd dan anfantais yn benodol; a bydd llawer o'r bobl hyn yn byw mewn cymunedau sydd â lefelau uchel o dlodi tanwydd.